Ishockeyholdet Esbjerg Energy fik i den grad taget revanche, da de søndag aften havde besøg af Frederikshavn White Hawks. I fredags havde White Hawks slået netop Esbjerg 7-1 på hjemmebane, men denne gang var det høgene, der fik sig en afklapsning, da Esbjerg vandt 6-1. Første periode foregik uden mål og var helt lige, men da spillerne igen kom på isen, var Esbjerg Energy pludselig i topform. Niklas Andersen, Valdemar Ahlberg, Jeppe Vinther og Brett Welychka kom alle på måltavlen og pludselig stod det 4-0 til Esbjerg i anden periode. Frederikshavn kom en smule stærkere tilbage i tredje periode, hvor det lykkedes Dane Fox at score et mål for høgene. Men kort efter øgede Niklas Andersen og Andreas Grundtvig føringen til 6-1 og afsluttede kampen. Efter kampen ligger Frederikshavn White Hawks på andenpladsen i Metalligaen med fire point op til Aalborg Pirates. Næste kamp for høgene er på tirsdag, ude mod Rødovre Mighty Bulls klokken 19.00
Frederikshavn White Hawks tabte søndagens duel mod Esbjerg på groveste vis.